Rozsudok Krajského súdu Košice sp. zn. 3Sd/85/2012 z 18. 12. 2012
Rozsudok Krajského súdu Košice z 18. decembra 2012, sp. zn. 3Sd/85/2012, ECLI:SK:KSKE:2012:7012201397.1
Súd: Krajský súd Košice
Spisová značka: 3Sd/85/2012
ECLI: ECLI:SK:KSKE:2012:7012201397.1
Dátum vydania: 18. 12. 2012
Forma: Rozsudok
Oblasť práva: Správne právo
Text rozhodnutia
Súd: Krajský súd Košice Spisová značka: 3Sd/85/2012 Identifikačné číslo súdneho spisu: 7012201397 Dátum vydania rozhodnutia: 19. 12. 2012 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2012:7012201397.1 ROZSUDOK V MENE SLOVENSKEJ REPUBLIKY Krajský súd v Košiciach, samosudkyňou JUDr. Valériou Mihalčinovou, v právnej veci navrhovateľa: V. M. Z. Ľ. K., bytom Stanča 28, proti odporkyni: Sociálna poisťovňa, ústredie ul. 29. augusta č. 8, Bratislava, o i n v a l i d n ý dôchodok, takto r o z h o d o l : P o t v r d z u j e rozhodnutie odporkyne zo dňa 03. septembra 2012 č. XXX XXX XXXX. Účastníkom n e p r i z n á v a náhradu trov konania. o d ô v o d n e n i e : Preskúmavaným rozhodnutím odporkyňa podľa § 70 ods. 1 a § 82 zákona č. 461/2003 Z. z. o sociálnom poistení v znení neskorších predpisov navrhovateľovi od 08. augusta 2012 priznala invalidný dôchodok mesačne v sume 201,90 Eur. V odôvodnení rozhodnutia uviedla, že podľa lekárskej správy posudkového lekára Sociálnej poisťovne, pobočka Trebišov z 08.08.2012 navrhovateľ od 08.08.2012 má mieru poklesu schopnosti vykonávať zárobkovú činnosť 45 % v porovnaní so zdravou fyzickou osobou. Sumu invalidného dôchodku, pretože navrhovateľ splnil podmienky stanovené v § 70 ods. 1 zákona č. 461/2003 Z. z. určil podľa § 73 ods. 2 zákona č. 461/2003 Z. z. ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. Priemerný osobný mzdový bod bol určený podľa § 63 zákona č. 461/2003 Z. z. a je 0,9574 ku dňu vzniku nároku na invalidný dôchodok, t. j. k 08.08.2012 získal navrhovateľ 13.595 dní obdobia dôchodkového poistenia a k dosiahnutiu dôchodkového veku podľa § 65 ods. 2 zákona č. 461/2003 Z. z., t. j. dovŕšenia 62 rokov veku 04.07.2021 mu pripočítala 3.252 dní, takže spolu obdobie dôchodkového poistenia je 16.847 dní, t. j. 46,1562 rokov obdobia dôchodkového poistenia. Aktuálna dôchodková hodnota platná v 08.08.2012 podľa Opatrenia Ministerstva práce, sociálnych vecí a rodiny Slovenskej republiky č. 526/2011 Z. z. je 9,8182 Eur. Suma invalidného dôchodku 195,40 Eur teda bola určená ako priemerný osobný mzdový bod 0,9579 x 46,1562 rokov obdobia dôchodkového poistenia spolu s pripočítaným obdobím x aktuálna dôchodková hodnota 9,8182 x 45 % miera poklesu schopnosti vykonávať zárobkovú činnosť. K sume invalidného dôchodku navrhovateľovi podľa § 82 zákona č. 461/2003 Z. z. patrí odo dňa priznania dôchodku zvýšené o 3,3 %, t. j. 6,50 Eur mesačne, takže výsledná suma invalidného dôchodku je 201,90 Eur mesačne. Proti tomuto rozhodnutiu podal včas opravný prostriedok navrhovateľ. Uviedol, že nesúhlasí s výškou dôchodku a súčasne nesúhlasí s percentuálnou mierou poklesu schopnosti vykonávať zárobkovú činnosť z dôvodu nepriaznivého zdravotného stavu, ktorý mu neumožňuje zamestnať sa na 8 hodinový pracovný úväzok. Preto žiadal preskúmať percentuálnu mieru poklesu schopnosti vykonávať zárobkovú činnosť. Odporkyňa v písomnom vyjadrení a na súdnom pojednávaní navrhla preskúmavané rozhodnutie ako vecne správne potvrdiť. Uviedla, že posudkoví lekári sociálneho poistenia v konaní predchádzajúcom vydaniu napadnutého rozhodnutia, ako aj v konaní o opravnom prostriedku na základe predložených odborných lekárskych nálezov a vlastného vyšetrenia vyhodnotili, že navrhovateľov zdravotný stav je zhoršený na úroveň invalidity od 08.08.2012 s mierou poklesu schopnosti vykonávať zárobkovú činnosť 45 % v porovnaní so zdravou fyzickou osobou. Navrhovateľ v konaní o opravnom prostriedku predloženými listinnými dôkazmi, najmä odbornými lekárskymi nálezmi nepreukázal, že jeho zdravotný stav odôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou, alebo zmenu dátumu vzniku invalidity. Súd v konaní podľa § 250l a nasl. O.s.p. na nariadenom pojednávaní preskúmal napadnuté rozhodnutie odporkyne, oboznámil sa s odvolaním - opravným prostriedkom navrhovateľa z 26.09.2012, posudkovým spisom (zdravotnou dokumentáciou navrhovateľa), dávkovým spisom odporkyne, písomným vyjadrením odporkyne z 05.12.2012, lekárskou správou posudkového lekára Sociálnej poisťovne, ústredie, vysunuté pracovisko Košice z 22.11.2012 a dospel k záveru, že opravný prostriedok navrhovateľa nie je dôvodný. Navrhovateľ žiadosťou zo dňa 18.06.2012 požiadal o dávku sociálneho poistenia, ku ktorej pripojil aj odborné lekárske správy. Podmienky nároku na invalidný dôchodok sú upravené v § 70 a nasl. zákona č. 461/2003 Z. z. o sociálnom poistení v znení neskorších zmien (ďalej len „zákon o sociálnom poistení“). Podľa § 70 ods. 1 zákona o sociálnom poistení poistenec má nárok na invalidný dôchodok ak sa stal invalidným, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok, alebo mu nebol priznaný predčasný starobný dôchodok. Pokles schopnosti vykonávať zárobkovú činnosť a mieru poklesu schopnosti vykonávať zárobkovú činnosť je upravená v § 71 zákona o sociálnom poistení. Poistenec je invalidný ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Posudzuje sa na základe lekárskych správ a údajov zo zdravotnej dokumentácie zdravotníckeho zariadenia a z hodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť. Miera poklesu schopnosti vykonávať zárobkovú činnosť je uvedená v prílohe č. 4 k zákonu o sociálnom poistení. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú. Mieru poklesu schopnosti vykonávať zárobkovú činnosť určenú v percentách možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Dlhodobo nepriaznivý zdravotný stav na účely invalidity sa posudzuje opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. Lekárska posudková činnosť pri výkone sociálneho poistenia je upravená v § 153 zákona o sociálnom poistení. Lekárska posudková činnosť dôchodkového poistenia zahŕňa posudzovanie dlhodobo nepriaznivého zdravotného stavu a poklesu schopnosti vykonávať zárobkovú činnosť. Lekársku posudkovú činnosť vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredie. Pri výkone lekárskej posudkovej činnosti posudkový lekár spolupracuje s praktickým lekárom, ošetrujúcim lekárom a môže posúdiť dlhodobo nepriaznivý zdravotný stav poistenca v prítomnosti prísediaceho lekára so špecializáciou v príslušnom špecializačnom odbore. Zdravotný stav navrhovateľa po podaní žiadosti o dávku sociálneho poistenia pred vydaním preskúmavaného rozhodnutia posudzovala posudková lekárka Sociálnej poisťovne, pobočka Trebišov dňa 08. augusta 2012 a na základe vlastného vyšetrenia a odborných lekárskych vyšetrení, ktoré jej boli predložené dospela k záveru, že rozhodujúcim zdravotným postihnutím u navrhovateľa sú degeneratívne zmeny na chrbtici. Pre toto ochorenie podľa prílohy č. 4 kapitoly XV, oddiel E, položka 3b je stanovená miera poklesu schopnosti vykonávať zárobkovú činnosť v rozsahu 20 až 35 %. Zdravotný stav navrhovateľa tak, ako vyplýva z predložených odborných lekárskych vyšetrení podľa posudkového lekára podmieňuje hornú hranicu miery poklesu schopnosti vykonávať zárobkovú činnosť, t. j. v rozsahu 35 %. Navrhovateľ sa lieči aj pre depresiu a organický psychosyndróm s poklesom nestických funkcií so spomalením psychomotorického tempa s poruchou koncentrácie a zabúdaním, z ktorého dôvodu pre toto ochorenie zvýšila mieru poklesu schopnosti vykonávať zárobkovú činnosť o 10 %. Dátum vzniku invalidity stanovila po dlhodobej pracovnej neschopnosti na 08.08.2012. Po podaní opravného prostriedku, teda v súdnom konaní zdravotný stav navrhovateľa na účely invalidity posúdil aj posudkový lekár Sociálnej poisťovne, ústredie, vysunuté pracovisko Košice dňa 22. novembra 2012 a po zhodnotení odborných lekárskych vyšetrení, ako aj prepúšťacej správy z hospitalizácie od 06.03. do 12.03.2012 dospel k zhodnému záveru, ako posudkový lekár v správnom konaní, že rozhodujúcim zdravotným postihnutím u navrhovateľa sú degeneratívne zmeny na chrbtici a tiež podľa kapitoly XV, oddiel E, položky 3 písm. b) stanovil hornú hranicu miery poklesu schopnosti vykonávať zárobkovú činnosť 35 % a pre ostatné zdravotné postihnutie, ktoré vyplývajú z odborných lekárskych vyšetrení zvýšil percentuálnu mieru poklesu schopnosti vykonávať zárobkovú činnosť o 10 %. Na základe uvedených skutočnosti súd dospel k záveru, že zdravotný stav navrhovateľa tak, ako to žiadal v opravnom prostriedku bol opätovne posúdený posudkovým lekárom Sociálnej poisťovne, ústredie, vysunuté pracovisko Košice a na základe doložených odborných lekárskych vyšetrení, ako aj prepúšťacej správy z hospitalizácie dospeli posudkoví lekári k zhodnému záveru, že miera poklesu schopnosti vykonávať zárobkovú činnosť pre rozhodujúce zdravotné postihnutie je na hornej hranici, t. j. 35 % a pre ostatné postihnutia, ktoré vyplývajú z predložených odborných lekárskych vyšetrení zhodne zvýšili percentuálnu mieru poklesu schopnosti vykonávať zárobkovú činnosť o 10 %. Z toho teda vyplýva, že námietke navrhovateľa o opätovné preskúmanie zdravotného stavu bolo vyhovené, pretože ako už bolo uvedené, zdravotný stav navrhovateľa posúdil okrem posudkového lekára Sociálnej poisťovne v Trebišove aj posudkový lekár Sociálnej poisťovne, ústredie, vysunuté pracovisko Košice. Suma invalidného dôchodku navrhovateľovi bola určená podľa § 73 ods. 2 zákona o sociálnom poistení ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie vzniku nároku na invalidný dôchodok do dovŕšenia dôchodkového veku, aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. Z obsahu pripojeného dávkového spisu vyplýva a v ňom založených listinných dôkazov odporkyňa v súlade s ustanovením § 63 zákona o sociálnom poistení vypočítala priemerný osobný mzdový bod 0,09498, obdobie dôchodkového poistenia, spolu s pripočítaným obdobím bolo zistené 16.847 dní, t. j. 46,1562 rokov, aktuálna dôchodková hodnota platná ku dňu vzniku invalidity, t. j. 08. augusta 2012 je 9,8182 a miera poklesu schopnosti vykonávať zárobkovú činnosť bola v rozsahu 45 %. Takže invalidný dôchodok navrhovateľa bol určený sumou 195,40 Eur, k čomu správne odporkyňa pripočítala jeho zvýšenie odo dňa priznania dôchodku o 3,3 %, takže celková suma invalidného dôchodku u navrhovateľa od 08.08.2012 je 201,90 Eur mesačne. Keďže navrhovateľ v opravnom prostriedku neuviedol žiadnu podstatnú námietku, ktorá by sa týkala určenia sumy invalidného dôchodku, súd má za to, že odporkyňa pri určení sumy invalidného dôchodku vychádzala z listinných dôkazov, ktoré sú súčasťou dávkového spisu a výšku invalidného dôchodku určila správne v súlade so zákonom o sociálnom poistení. Na základe uvedených skutočnosti bolo preukázané, že zdravotný stav navrhovateľa na účely invalidity bol posudzovaný posudkovými lekármi na základe navrhovateľom predložených a absolvovaných odborných lekárskych vyšetrení, pričom posudkoví lekári dospeli k zhodnému záveru, že miera poklesu schopnosti vykonávať zárobkovú činnosť je v rozsahu 45 %. Odporkyňa takisto pri určení sumy invalidného dôchodku u navrhovateľa postupovala v súlade so zákonom o sociálnom poistení a tento určila v súlade s ustanovením § 73 zákona o sociálnom poistení. Na základe uvedených dôvodov súd dospel k záveru, že rozhodnutie odporkyne, ako aj jej postup bol v súlade so zákonom o sociálnom poistení, a preto preskúmavané rozhodnutie podľa § 250q ods. 2 O.s.p. potvrdil. O trovách konania súd rozhodol podľa § 250l ods. 2 v spojení s § 250k ods. 1 účastníkom náhradu trov konania nepriznal, pretože navrhovateľ v konaní úspešný nebol a odporkyňa zo zákona na toto právo nemá. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f) rozhodnutie súdu prvého stupňa vychádza z nesprávneho právneho posúdenia veci.

